***คนหิว เกมกระหาย*** (อังกฤษ: Hunger) เป็นภาพยนตร์ไทยแนวดราม่า ที่ออกฉายในปี พ.ศ. 2566 นำแสดงโดย ชุติมณฑน์ จึงเจริญสุขยิ่ง, นพชัย ชัยนาม และกรรณ สวัสดิวัตน์ ณ อยุธยา ภาพยนตร์เรื่องนี้นับเป็นภาพยนตร์ไทยเรื่องแรกที่ติดอันดับ Global Top 10 Films ที่ไม่ใช่เสียงภาษาอังกฤษจากการจัดอันดับของ top10.netflix.com และในการจัดอันดับภาพยนตร์ที่ไม่ใช่เสียงภาษาอังกฤษที่ได้รับความนิยมมากที่สุดโดยคิดเฉพาะ 28 วันแรกที่ฉายทางเน็ตฟลิกซ์ ณ เดือนพฤษภาคม พ.ศ. 2566 จัดอยู่ในอันดับที่ 8 สูงสุดตลอดกาลโดยมีจำนวนชั่วโมงรวมที่คนรับชมมากถึง 80,910,000 ชั่วโมง

เนื้อเรื่อง
-----------

ออย ผู้สืบทอดร้านราดหน้า–ผัดซีอิ๊วข้างถนนที่ตัดสินใจไม่สานต่อกิจการเพื่อไปเข้าร่วมร้านอาหารของเชฟพอล และได้เผชิญกับอีกด้านหนึ่งของวงการอาหารชั้นสูง

นักแสดง
-------

* ชุติมณฑน์ จึงเจริญสุขยิ่ง แสดงเป็น ออย
* นพชัย ชัยนาม แสดงเป็น พอล
* กรรณ สวัสดิวัตน์ ณ อยุธยา แสดงเป็น โตน
* ภูมิภัทร ถาวรศิริ แสดงเป็น อู๋
* วฤธ ลีสวรรค์ แสดงเป็น ทศ

การสร้าง
--------

### การพัฒนา

คงเดช จาตุรันต์รัศมี เป็นผู้อำนวยการสร้างและร่วมเขียนบทภาพยนตร์กับ สิทธิศิริ มงคลศิริ ผู้รับหน้าที่กำกับ ทั้งสองสนใจการสร้างภาพยนตร์ที่เกี่ยวกับอาหารก่อนการวางแผนงานสร้าง คงเดชกล่าวกับ*ไทยรัฐพลัส* ว่าภาพยนตร์อาหารไทยมีน้อยและมีความเป็นอนุรักษ์นิยมสูง จึงเกิดการปรึกษากันกับสิทธิศิริและยื่นแผนงานสร้างให้แก่เน็ตฟลิกซ์ ในขั้นตอนก่อนการผลิต (pre-production) ทีมสร้างได้ที่ปรึกษาด้านอาหาร ชาลี กาเดอร์ จากการไปทานที่ร้านอาหารของเขา

### การคัดนักแสดง

คงเดชและสิทธิศิริกล่าวถึงการคัดนักแสดงของตัวละครหลักอย่างออยและเชฟพอลว่า พวกเขาเห็นความพร้อมทุ่มเทในการรับบทเป็นตัวละครดังกล่าวได้ ดังนั้นทั้งชุติมณฑน์และนพชัยที่ต่างมีทักษะการแสดงในผลงานก่อนหน้าที่ยอดเยี่ยมจึงได้รับการคัดเป็นนักแสดงนำของเรื่อง

### การถ่ายทำ

การตอบรับ
---------

ภาพยนตร์ได้รับอัตราเห็นชอบร้อยละ 85 จากเว็บไซต์รวบรวมปริทัศน์*รอตเทนโทเมโทส์* โดยยึดจากบทปริทัศน์ 13 บท

อลิน ทองประสม จาก*แบไต๋* ติความไม่สมเหตุสมผลของบทภาพยนตร์และอธิบายความรู้สึก "ไม่สุด" ของการพัฒนาบทและตัวละคร ขณะที่ชื่นชมการแสดงของชุติมณฑน์และงานศิลป์ Ruchika Bhat จาก*ฟิล์มฟูจิทีฟส์* กล่าวว่าในภาพยนตร์ตัวอย่างของเรื่องให้ความรู้สึกเหมือนภาพยนตร์เรื่อง*เมนูสยอง* (The Menu) ที่เพิ่มบริบททางวัฒนธรรมไทยเข้าไป แต่ในตัวภาพยนตร์นั้นกลับรู้สึกเบื่อหน่ายกับจังหวะของการดำเนินเรื่องที่ช้าและระมัดระวังเกินไปแม้จะสามารถสร้างสิ่งที่ดูน่าประหลาดใจได้ Akash Deshpande จาก*ไฮออนฟิล์มส์* ชื่นชมการนำเสนอชนชั้นทางสังคมผ่านอาหารและการกำกับของสิทธิศิริในฉากห้องครัว แต่ติการอิงการเร้าอารมณ์ (sentimentality) มากกว่าการให้ความเข้าใจอย่างลึกซึ้งของแก่นเรื่อง Vikas Yadav จาก*มิดการ์ดไทมส์* ยกย่องการตัดต่อที่ช่วยสื่อความดุเดือดและ "บรรยากาศของระบอบเผด็จการ" ภายในห้องครัว ขณะที่ชี้ให้เห็นถึงการดำเนินเรื่องบนแนวคิดการนำเสนอสถานะทางสังคมผ่าน "อาหารที่ทาน" ซ้ำไปซ้ำมาโดยไม่ใส่ความแปลกใหม่ลงไป James Marsh จาก*เซาต์ไชนามอร์นิงโพสต์* สังเกตว่าผลงานการกำกับภาพยนตร์แนวสยองขวัญของสิทธิศิริทำให้การพรรณาความร่ำรวยและเอกสิทธิ์ของชนชั้นทางสังคมที่โหดร้ายนั้นได้อย่างชัดเจน แต่ชี้ว่าภาพยนตร์ไม่สามารถนำเสนอแนวคิดใหม่ได้

เขียนให้แก่*ซินีมาเอสเคปปิสต์* JM Sarmiento ชื่นชมการแสดงของชุติมณฑน์และชี้ให้เห็นถึงความสัมพันธ์ของแก่นเรื่องระหว่าง*ชนชั้นปรสิต* และ *มันยอร์ชมาก* (Triangle of Sadness) เอมมา ไวน์ จาก*เรดีสเตดีคัต* ชื่นชอบการพัฒนาตัวละครของออย ชื่นชมการแสดงของนพชัย และการกำกับฉากตึงเครียดระหว่างตัวละครหลัก ออยและเชฟพอล ของสิทธิสิริ

กิติกร เพ็ญโรจน์ ประธานเจ้าหน้าที่บริหาร บริษัท เฮลิโคเนีย เอช กรุ๊ป จำกัด ผู้ผลิตรายการเกมโชว์ทำอาหารหลายรายการ เช่น *เชฟกระทะเหล็ก ประเทศไทย*, *มาสเตอร์เชฟไทยแลนด์* และ *ท็อปเชฟไทยแลนด์* วิจารณ์ภาพยนตร์ว่าไม่ให้เกียรติความทุ่มเทของอาชีพพ่อครัว

อ้างอิง
-------

1. ↑  "Netflix เตรียมเสิร์ฟเมนูเดือด ในภาพยนตร์ 'คนหิว เกมกระหาย (Hunger)'". *Workpoint Today*. 2023-01-11. สืบค้นเมื่อ 2023-03-25.
2. ↑  "'ความหิว' และ 'ความกดดัน' สองอารมณ์ที่เชื่อมโยง 'ออกแบบ' และ 'ปีเตอร์' สู่คาแรกเตอร์อันดุเดือดใน HUNGER คนหิว เกมกระหาย จาก NETFLIX". *Unlockmen*. 2023-03-10. สืบค้นเมื่อ 2023-03-25.
3. ↑  "'ในครัวมันไม่มีหรอกนะประชาธิปไตย' ออกแบบ ชุติมณฑน์ ปะทะ ปีเตอร์ นพชัย ใน Hunger คนหิว เกมกระหาย 8 เม.ย. นี้". *The Standard*. 2023-03-11. สืบค้นเมื่อ 2023-03-25.
4. ↑
5. 1 2 3  ""Hunger คนหิว เกมกระหาย" ไม่ใช่แค่หนังอาหาร! เปิดตัวอย่างฉบับเต็มหนัง(ครัว)เดือด". *TrueID*. 2023-03-09. สืบค้นเมื่อ 2023-03-25.
6. 1 2  "ชำแหละ Hunger หนังคนครัวสุดเดือด กับ คงเดช จาตุรันต์รัศมี และ สิทธิศิริ มงคลศิริ ในวันที่ 'ความหิว' ไม่หยุดอยู่แค่อาหาร". *Thairath+*. 2023-04-08. สืบค้นเมื่อ 2023-04-10.
7. ↑  "Hunger". *Rotten Tomatoes* (ภาษาอังกฤษ). สืบค้นเมื่อ 2023-04-13.
8. ↑  "[รีวิว] Hunger คนหิวเกมกระหาย อาหารจานเด็ดที่เผ็ดร้อน และจงใจเหยียดอย่างหิวกระหาย". *Beartai*. 2023-04-09. สืบค้นเมื่อ 2023-04-10.
9. ↑  Ruchika, Bhat (2023-04-09). "'Hunger' (2023) Netflix Movie Review: Probably Too Hungry For Its Own Good". *Film Fugitive* (ภาษาอังกฤษ). สืบค้นเมื่อ 2023-04-10.
10. ↑  Deshpande, Akash (2023-04-10). "Hunger (2023) Review: A traumatic kitchen drama that delves into the subject of class disparities". *High on Films* (ภาษาอังกฤษ). สืบค้นเมื่อ 2023-04-10.
11. ↑  Yadav, Vikas (2023-04-08). "'Hunger' (2023) Netflix Movie Review - Stale Dish Wrapped in a Polished Package". *Midgard Times* (ภาษาอังกฤษ). สืบค้นเมื่อ 2023-04-10.
12. ↑  "Netflix movie review: Hunger – rising Thai actress shines as a trainee cook under an egocentric celebrity chef in food-centric drama". *South China Morning Post* (ภาษาอังกฤษ). 2023-04-04. สืบค้นเมื่อ 2023-04-10.
13. ↑  Sarmiento, JM (2023-04-07). "Review: Netflix Thai Movie "Hunger" Uses Food to Examine Class Divides and Ambition". *Cinema Escapist* (ภาษาอังกฤษ). สืบค้นเมื่อ 2023-04-10.
14. ↑  Vine, Emma (2023-04-09). "Hunger Review – Tasteful and tension-filled". *Ready Steady Cut* (ภาษาอังกฤษ). สืบค้นเมื่อ 2023-04-10.
15. ↑  "หนุ่ม-กิติกร จวกยับ 'Hunger คนหิว เกมกระหาย' ลดทอนเชฟ จุก เชฟจริงก็รับเล่น". *ข่าวสด*. 2023-04-10. สืบค้นเมื่อ 2023-04-10.